
РЕПУБЛИКА БЪЛГАРИЯ
Министър на  културата

З А П О В Е Д
№  РД 09………………./……………….2021 г.

На основание чл. 13д, ал. 2, т. 2 от Закона за професионалното образование и обучение, при спазване изискванията на чл. 66, ал. 1 и 2 от Административнопроцесуалния кодекс и във връзка с осигуряването на обучението по учебен предмет
У Т В Ъ Р Ж Д А В А М

Учебна програма за специфична професионална подготовка по учебния предмет „Учебна практика по ансамблово свирене“ за специалност код 2120117 „Класическа китара”, от професията: код 212010 „Музикант-инструменталист” от професионално направление: код 212 „Музикални и сценични изкуства” за придобиване на трета степен на професионална квалификация, съгласно приложението.

Учебната програма влиза в сила от учебната 2021/2022 година.







Приложение



МИНИСТЕРСТВО НА КУЛТУРАТА
УЧЕБНА ПРОГРАМА
за специфична професионална подготовка по учебен предмет
„Учебна практика по ансамблово свирене“
За VIII, IX, X, XI и XII клас



Утвърдена със Заповед № …………/……………..




ПРОФЕСИОНАЛНО НАПРАВЛЕНИЕ: КОД 212 „Музикални и сценични изкуства“
ПРОФЕСИЯ: КОД 212010 „Музикант – инструменталист“
СПЕЦИАЛНОСТ: КОД 2120117 „Класическа китара“









София, 2021 година

I. Общо представяне на програмата
Учебната програма е предназначена за професионална подготовка на ученици от VIII, IX, X, XI и XII клас по учебен предмет „Учебна практика по ансамблово свирене“ за специалност класическа китара. В програмата е включен материал, с овладяването на който се цели учениците да придобият основни инструментално-изпълнителски умения и навици за ансамблово свирене на музикални произведения от различни стилове и епохи.
Главни задачи, към които е насочена програмата са:
- Създаване на изпълнителски умения и навици за ансамблово свирене;
- Изучаване на музикални произведения от различни стилове на музиката;
- Формиране на усет за метроритмическо единство;
- Усвояване на артикулационните и метроритмични елементи на ансамбловата техника;
- Изграждане на навици за самоподготовка;
- Развитие на музикалната памет;
- Формиране и развитие на способност за напасване към тембровото звучене на ансамбъла;
- Формиране и развитие на способността да се чува и разбира партитурата на ансамбъла;
- Формиране на способност да се следят останалите участници в ансамбъла;
- Формиране на умение за съвместно интерпретиране на творбата;
- Формиране на критично отношение към собственото изпълнение и към изпълнението на другите изпълнители от формацията;
- Формиране на професионални умения за сценично представяне и тяхното практическо приложение.

II. Разпределение на учебното време
VIII клас – 36 седмици x 2 часа = 72 часа
[bookmark: _Hlk80819065]IX клас   – 36 седмици x 2 часа = 72 часа
X клас     –  36 седмици x 1 часа = 36 часа  
XI клас   – 36 седмици x 1 часа = 36 часа
XII клас – 29 седмици x 1 часа = 29 часа

III. Кратки методически изисквания
Програмата дава основни насоки за правилното изграждане на младите китаристи.
Посочената за всеки клас художествена литература дава възможност на педагога да подхожда творчески в работата си и да подбира материала съобразно индивидуални качества и възрастови особености на изпълнителите в ансамбъла.
Ансамбловото свирене изисква някои особени качества у китаристите. В китарния ансамбъл комуникацията е възможна само при наличието на яснота у неговите членове за разностранните връзки между отделните партии и умението им да подчинят своето изпълнение на общата цел. 
Техниката на камерния изпълнител трябва да включва технически чисто ансамблово изпълнение, синхронно звучене на всички партии,  баланс на звука на всички партии, еднаквост на щрихите, единство на фразировката.
Особено внимание трябва да се обърне върху развиване на ансамбловото чувство у учениците: упражнение за развиване на хармоничен слух, едновременно прилагане на различни методи за заучаване, както с ноти, така и слухово-подражателно.
Правилно подбрания художествен материал е от решаващо значение за развитието на младите китаристи. Той трябва да съответства на техническото ниво на учениците. Като развива у ученика активност и самостоятелност, преподавателят трябва да се стреми да постигне укрепване на навиците им за самоподготовка. 

Начин на оценяване:
Оценките се формират от учителя по ансамблово свирене.

IV. Учебно съдържание и разпределение на материала
VIII клас
1. Основни насоки за работа и очаквани резултати за учебната година:
Ансамбловото свирене е част от цялостната подготовка на китариста. Техниката на ансамбловия изпълнител следва да се разбира като комплексно явление, в което основно значение придобива най-важният съставен елемент на ансамбловата техника – умението за синхронно свирене.
С цел усвояване на основите на ансамбловата техника, още в най-ранен етап на обучение трябва да започне процеса на формиране на метроритмически и темпови навици за свирене. Интензивно да се използва инструктивен материал: технически упражнения и тяхното изпълнение в унисон, до възникване на определен автоматизъм на моторно-двигателно ниво.  
Най-важните задачите, стоящи пред членовете на ансамбъла са постигане на синхрон в ансамбловата артикулация, създаване на единно темпово пространство и формиране на усещане за метроритмическо единство. Голямо внимание на този етап трябва да се отделя върху звукоизвличането: сила, тембър, чистота. Такава детайлност в процеса на формирането на звукообразуването и артикулацията създава база за развитие на най-важните елементи на ансамбловата техника на моторно-двигателно ниво. За целта могат да се използват леки ансамблови пиеси, с които да се наблегне върху изграждане на усет към звукоизвличане и синхрон в изпълнението.
2. Минимум материал за годината:
Три пиеси
3. Репертоар
· Пиеси за китарно трио и квартет от С. Л. Вайс, А. Мудара, М. Каркаси, М. Джулиани, Ф. Сор, Л. Де Кал, Д. Крайдлер и др.
· И. Жеков - Пиеси за китарен оркестър 
· Аранжименти за китарен ансамбъл на популярни произведения
4. Изисквания за текущо изпитване за оценяване на изходното ниво на учениците
 Изпълнение на минимум две пиеси.

IX клас
1. Основни насоки за работа и очаквани резултати за учебната година:
В процеса на работа могат да се използват откъси от ансамбловия репертоар, чрез които да се изработват основни щрихи и динамически нюанси. Целта е да се контролира щриха и изравни артикулацията в различните динамични нива. 
Особено важно за доброто ансамблово изпълнение е да се развива усета за синхрон и способността да се следят останалите участници в ансамбъла, както от същата, така и от останалите партии. При по-малък ансамбъл, който музицира без диригент е необходимо да се усъвършенства навикът за следене на концертмайстора и водача на партията.
Друг важен елемент е търсенето на уеднаквяване тембъра на звука при различните елементи, което създава усещане за ансамблово изпълнение. 
2. Минимум материал за годината:
Три пиеси
3. Репертоар
· Г. Ф. Телеман – Концерт за 4 китари
· Й. С. Бах – Двугласни и тригласни инвенции
· Фр. Шуберт – Серенада
· Ж. Ф. Рамо – Тамбурин
· Б. Андре - Подправки
· П. Стайнов – Ръченица
· Ск. Джоплин – Рагтайми
· Пиеси от репертоара за китарно трио и квартет

4. Изисквания за текущо изпитване за оценяване на изходното ниво на учениците
 Изпълнение на минимум три пиеси.

X клас
1. Основни насоки за работа и очаквани резултати за учебната година:
Ансамбловият изпълнител трябва постоянно да възприема и анализира звуковите процеси, произтичащи у неговите партньори по ансамбъл със своите, с цел възможната им корекция в условията на концертно изпълнение. Разпределянето на вниманието в структурата на ансамбловата техника е нейната най-важна част.
Звуковата многопластовост на ансамбловата техника обуславя развитието на особен вид слух – ансамблов слух, който се отличава от изпълнителския слух с приоритет на темброво-динамическото и голямата обективнист на метроритмическото начало. Именно тези навици се считат за определящи в ансамбловото изпълнение.
На психологическо ниво на ансамбловата техника съществуват междуличностни отношения, на основата на които се създава психологическия климат в колектива, който се явява залог както за дълготрайността на ансамбъла, така и за неговите творчески успехи.

2. Минимум материал за годината:
Три пиеси
3. Репертоар
· С. Л. Вайс – Шакона, Жига
· В. А. Моцарт – Малка нощна музика
· Ц. Франк – Прелюд, фуга и вариация
· А. Хачатурян – Танц със саби
· Б. Андре – Диади
· А. Пиацола - Либертанго
· Г. Харизанов – Български танц
· В. Стоянов - Токата
· Пиеси от репертоара за китарно трио и квартет
· Аранжименти за китарен ансамбъл на популярни произведения 

4. Изисквания за текущо изпитване за оценяване на изходното ниво на учениците
Изсвирване на минимум три пиеси.

XI клас
1. Основни насоки за работа и очаквани резултати за учебната година:
Преподавателят подбира необходим материал за работа, който трябва да бъде разнообразен, да включва пиеси от различни жанрове. С това се цели да мотивира учениците и да повиши техния интерес към изучаваният предмет, както и да повиши музикалната им култура. Желателно е материалът да бъде по-труден от изучавания в предходната година. Задачите на преподавателя в часовете по „ансамблово свирене“ е да развива и доразвива инструменталните качества на учениците, както и да създават и разширяват усета за колективно музициране.
2. Минимум материал за годината:
Три пиеси
3. Репертоар
· Г. Фр. Хендел – Пасакалия 
· Дж. Дюарт – Малка сюита
· Щ. Рак – Румба
· А. Хачатурян – Танц със съби
· Ск. Джоплин – Рагтайми
· Л. Брауер – Кубински пейзаж и дъжд
· И. Жеков –Пиеси за китарен оркестър
· Пиеси от репертоара за китарно трио и квартет
· Аранжименти за китарен ансамбъл на популярни произведения 

4. Изисквания за текущо изпитване за оценяване на изходното ниво на учениците
Изпълнение на минимум три пиеси.
XII клас
1. Основни насоки за работа и очаквани резултати за учебната година:
Подбраният материал трябва да бъде от най-висока трудност, в сравнение с всички предишни години. Материалът се разучава по ноти, но може да се използва и наличен запис на даденото произведение, което има положителен ефект при работата с ансамбли.
2. Минимум материал за годината:
Три пиеси
3. Репертоар
· П. И. Чайковски – Танц на цветята
· Щ. Рак – Токата
· Л. Брауер – Кубински пейзаж и румба
· А. Пиацола – Танга
· [bookmark: _GoBack]А. Форест – Хоропо
· Д. Нгуен – Оризов барабан
· И. Жеков – Пиеси за китарен оркестър
· Пиеси от репертоара за китарно трио и квартет
· Аранжименти за китарен ансамбъл на популярни произведения 

4. Изисквания за текущо изпитване за оценяване на изходното ниво на учениците
Изпълнение на минимум три пиеси.
V. Очаквани резултати от обучението
В края на обучението учениците трябва да притежават:
- Практически умения за ансамблови изпълнения;
- Умения за самостоятелно усвояване на концертен ансамблов репертоар;
- Умения за самостоятелна подготовка за концертно изпълнение на ансамблови произведения в различни стилове и жанрове;
- Умения и навици за работа с оркестър или формация;
- Умения за работа в екип;
 Учениците трябва да могат заедно с членовете от ансамбъла да определят:
- правилното темпо на композицията;
- основните фактурни особености, които създават „образа“ на произведението, неговият характер;
- техническите трудности на композицията и да намерят начин за решаването им;

проф. Велислав Минеков

Министър на културата


